CELEX: 32020R0479
Language: ro
Date: 2020-04-01 00:00:00
Title: Regulamentul de punere în aplicare (UE) 2020/479 al Comisiei din 1 aprilie 2020 de modificare a Regulamentului (CE) nr. 1235/2008 de stabilire a normelor de aplicare a Regulamentului (CE) nr. 834/2007 al Consiliului în ceea ce privește regimul de import al produselor ecologice din țări terțe (Text cu relevanță pentru SEE)

2.4.2020   
               
               
                  RO
               
               
                  Jurnalul Oficial al Uniunii Europene
               
               
                  L 102/4
               
            
         REGULAMENTUL DE PUNERE ÎN APLICARE (UE) 2020/479 AL COMISIEI
         din 1 aprilie 2020
         de modificare a Regulamentului (CE) nr. 1235/2008 de stabilire a normelor de aplicare a Regulamentului (CE) nr. 834/2007 al Consiliului în ceea ce privește regimul de import al produselor ecologice din țări terțe
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 834/2007 al Consiliului din 28 iunie 2007 privind producția ecologică și etichetarea produselor ecologice, precum și de abrogare a Regulamentului (CEE) nr. 2092/91 (1), în special articolul 38 litera (d),
         întrucât:
         
                     (1)
                  
                  
                     Produsele importate dintr-o țară terță pot fi introduse pe piața Uniunii ca produse ecologice dacă fac obiectul unui certificat de inspecție eliberat de autoritățile competente, de autoritățile sau de organismele de control ale unei țări terțe recunoscute sau de o autoritate ori un organism de control recunoscut.
                  
               
                     (2)
                  
                  
                     Pentru a asigura conformitatea cu articolul 33 alineatul (1) din Regulamentul (CE) nr. 834/2007, precum și trasabilitatea produselor importate în cursul distribuirii, inclusiv al transportului din țări terțe, Regulamentul (CE) nr. 1235/2008 al Comisiei (2), astfel cum a fost modificat prin Regulamentul de punere în aplicare (UE) 2020/25 al Comisiei (3), prevede că certificatul de inspecție trebuie să fie eliberat de către autoritatea sau organismul de control relevant înainte ca lotul să părăsească țara terță de export sau de origine. Autoritatea sau organismul de control trebuie să semneze declarația în căsuța 18 a certificatului după ce a efectuat o verificare a documentelor pe baza tuturor documentelor de inspecție relevante, inclusiv, printre altele, documentele de transport.
                  
               
                     (3)
                  
                  
                     Se pare că, în unele cazuri, organismul de control nu dispune în timp util de documente de transport complete care să permită includerea tuturor informațiilor referitoare la transport în certificatul de inspecție înainte ca lotul să părăsească țara terță. Din acest motiv, este necesar să se precizeze că informațiile cuprinse în documentele de transport trebuie să fie verificate și incluse în certificatul de inspecție de către autoritatea sau organismul de control relevant în termen de maximum 10 zile de la eliberarea certificatului și, în orice caz, înainte de aprobarea certificatului de către autoritățile statului membru.
                  
               
                     (4)
                  
                  
                     Prin urmare, Regulamentul (CE) nr. 1235/2008 trebuie modificat în consecință.
                  
               
                     (5)
                  
                  
                     Întrucât aceste modificări sunt necesare pentru a aplica articolul 13 din Regulamentul (CE) nr. 1235/2008, astfel cum a fost modificat prin Regulamentul de punere în aplicare (UE) 2020/25, prezentul regulament trebuie să se aplice retroactiv de la data intrării în vigoare a Regulamentului de punere în aplicare (UE) 2020/25.
                  
               
                     (6)
                  
                  
                     Măsurile prevăzute în prezentul regulament sunt conforme cu avizul Comitetului pentru producția ecologică,
                  
               ADOPTĂ PREZENTUL REGULAMENT:
         
            Articolul 1
            Modificări la Regulamentul (CE) nr. 1235/2008
            Articolul 13 din Regulamentul (CE) nr. 1235/2008 se modifică după cum urmează:
            
                        1.
                     
                     
                        La alineatul (2) al treilea paragraf, se adaugă următoarea teză:
                        „În absența pe exemplarul tipărit și semnat de mână al certificatului de inspecție a informațiilor referitoare la documentele de transport din căsuțele 16 și 17 și din câmpurile relevante ale căsuței 13, sau atunci când aceste informații diferă față de informațiile din TRACES, autoritățile competente din statul membru și primul destinatar țin seama doar de informațiile disponibile în TRACES în scopul verificării și al aprobării certificatului de inspecție.”
                     
                  
                        2.
                     
                     
                        La alineatul (4), primul paragraf se înlocuiește cu următorul text:
                        „Autoritatea sau organismul de control care eliberează certificatul de inspecție trebuie să elibereze certificatul de inspecție și să semneze declarația în căsuța 18 a certificatului numai după ce a efectuat o verificare a documentelor pe baza tuturor documentelor de inspecție relevante, inclusiv și mai ales pe baza planului de producție aferent produsului în cauză, a documentelor comerciale și, după caz, în funcție de propria evaluare a riscurilor, după ce a efectuat un control fizic al lotului. Informațiile referitoare la documentele de transport din căsuța 13, în special numărul coletelor și greutatea netă, precum și informațiile din căsuțele 16 și 17 ale certificatului de inspecție privind mijloacele de transport și documentele de transport trebuie să fie incluse în certificatul de inspecție în termen de maximum 10 zile de la eliberarea certificatului și, în orice caz, înainte de aprobarea certificatului de inspecție de către autoritățile competente ale statului membru în cauză.”
                     
                  
         
            Articolul 2
            Intrare în vigoare și aplicare
            Prezentul regulament intră în vigoare la data publicării în Jurnalul Oficial al Uniunii Europene.
            Se aplică de la 3 februarie 2020.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 1 aprilie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 189, 20.7.2007, p. 1.
         
            (2)  Regulamentul (CE) nr. 1235/2008 al Comisiei din 8 decembrie 2008 de stabilire a normelor de aplicare a Regulamentului (CE) nr. 834/2007 al Consiliului în ceea ce privește regimul de import al produselor ecologice din țări terțe (JO L 334, 12.12.2008, p. 25).
         
            (3)  Regulamentul de punere în aplicare (UE) 2020/25 al Comisiei din 13 ianuarie 2020 de modificare și de rectificare a Regulamentului (CE) nr. 1235/2008 de stabilire a normelor de aplicare a Regulamentului (CE) nr. 834/2007 al Consiliului în ceea ce privește regimul de import al produselor ecologice din țări terțe (JO L 8, 14.1.2020, p. 18).